

**Návrh kritérií na vyhodnotenie ponúk k zákazke**

**„Nákup ultrazvukových prístrojov**

**vrátane príslušenstva a súvisiacich služieb“**

1. **Účel dokumentu:**

Verejný obstarávateľ sprístupňuje tento dokument záujemcom v rámci prípravných trhových konzultácií za účelom oboznámenia relevantného trhu so zamýšľaným spôsobom hodnotenia ponúk, ktoré budú predkladané v rámci verejného obstarávania na nákup ultrazvukových zariadení, s cieľom identifikovať, či návrh kritéria na vyhodnotenie ponúk je možné považovať za objektívny a nediskriminačný, prípadne taký, ktorý by na základe objektívnych skutočností obmedzoval účasť niektorých subjektov na trhu na pripravovanom verejnom obstarávaní.

Verejný obstarávateľ za týmto účelom sprístupňuje tento dokument so stručným popisom zamýšľaných kritérií na vyhodnotenie ponúk.

Verejný obstarávateľ predpokladá rozdelenie zákazky na štyri samostatné časti, a to:

1. Časť: Intra – operačné ultrazvukové prístroje
2. Časť: Ultrazvukové prístroje pre potreby štandardných lôžkových oddelení
3. Časť: Ultrazvukové prístroje pre potreby rádiológie
4. Časť: Ultrazvukové bezdrôtové navádzacie sondy

Kritérium na vyhodnotenie ponúk bude totožné pre časti 1 – 3. Pre časť 4 bude kritérium na vyhodnotenie ponúk nastavené osobitne a rozdielne v porovnaní s ostatnými časťami tejto zákazky.

Záujemca má možnosť uviesť informácie, ktoré považuje vo vzťahu k návrhu kritéria na vyhodnotenie ponúk tak, ako je uvedené v bodoch 2 a 3 tohto dokumentu, jedným z nasledujúcich spôsobov:

1. Záujemca uvedie relevantné informácie do dokumentu „Vyjadrenie záujemcu k technickej špecifikácii, zmluve a kritériám“ a tento predloží verejnému obstarávateľovi prostredníctvom systému Josephine, alebo
2. Záujemca uvedie relevantné informácie do tohto dokumentu formou komentárov alebo funkcionality „sledovanie zmien“ (track changes) a tento dokument zašle verejnému obstarávateľovi prostredníctvom systému Josephine
3. **Návrh kritéria na vyhodnotenie ponúk častí 1, 2 a 3:**

Verejný obstarávateľ zamýšľa pre časti 1, 2 a 3 predmetnej zákazky uplatniť nasledovné kritériá:

Kritérium na vyhodnotenie ponúk verejný obstarávateľ stanovil v súlade s § 44 ods. 3 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Ponuky budú vyhodnocované na základe nákladov použitím prístupu nákladovej efektívnosti najmä nákladov počas životného cyklu.

Vzhľadom na povahu predmetu zákazky považuje verejný obstarávateľ za uplatniteľné náklady v zmysel nižšie uvedeného, jedná sa o náklady, ktoré znáša verejný obstarávateľ a jedná sa o náklady súvisiace s nadobudnutím, používaním a údržbou tovarov, ktoré tvoria predmet tejto zákazky.

Výsledná hodnota kritéria na vyhodnotenie ponúk bude určená na základe nasledujúceho vzorca:

**CN = [(PU \* CU) + (PS\*CS) + (PR\*CR)] + [PU \* (ODU-ZDU) \* (CPSU\*12) ] + [PS \* (ODS – ZDS) \* (CPSS \* 12)]**

Pričom pre uvedený vzorec platí, že:

CN – celkové náklady na predmet zákazky

PU – počet nakupovanúch ultrazvukových zariadení podľa opisu predmetu zákazky

CU – cena jedného nakupovaného ultrazvukového zariadenia ponúknutá uchádzačom

PS – počet nakupovaných sond (príslušenstva) podľa opisu predmetu zákazky

CS – cena nakupovaných sond ponúknutá uchádzačom

PR – počet softvérových rozšírení podľa opisu predmetu zákazky

CR – cena softvérových rozšírení ponúknutá uchádzačom

ODU – odpisová doba ultrazvukových zariadení

ZDU – záručná doba USG ponúknutá uchádzačom v rámci ponuky

CPSU – cena za 1 mesiac pozáručného servisu ultrazvukových zariadení ponúknutá uchádzačom

ODS – odpisová doba sond (príslušentva)

ZDS – záručná doba sond ponúknutá uchádzačom v rámci ponuky

CPSS – cena za 1 mesiac pozáručného servisu sond ponúknutá uchádzačom

Pre uvedený vzorec platí, že hodnoty jednotlivých premenných vo vzorci, ktoré sú vyznačené zelenou farbou budú do vzorca dosadené na základe ponuky uchádzača (ich hodnotu bude ponúkať uchádzač vo svojej ponuke) a hodnoty premenných vyznačených červenou farbou určí verejný obstarávateľ v súťažných podkladoch.

Z uvedeného vzorca vyplýva, že doba poskytovania služieb pozáručného servisu je závislá od dĺžky záručnej doby, ktorú ponúkne uchádzač vo svojej ponuke a bude určená ako rozdiel odpisovej doby stanovenej verejným obstarávateľom a záručnej doby ponúknutej uchádzačom.

1. **Návrh kritéria na vyhodnotenie ponúk pre 4. časť zákazky:**

Verejný obstarávateľ zamýšľa pre 4. časť predmetnej zákazky uplatniť nasledovné kritériá:

Kritérium na vyhodnotenie ponúk verejný obstarávateľ stanovil v súlade s § 44 ods. 3 písm. c) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Kritériom na vyhodnotenie ponú bude najnižšia cena celkom za predmet zákazky (súčet ponúknutých cien jednotlivých položiek cenovej ponuky vynásobený počtom požadovaných merných jednotiek) v zmysle dokumentu „Indikatívna cenová ponuka“.